Lahden tulos painuu tänä vuonna odotettuakin syvemmälle – alijäämää kertyy 38 miljoonaa euroa - ESS.fi
Yhtymän lisälaskun suuruus kasvaa. Tulorekisteriongelmat tuovat ison loven verotuloihin.
Lahden taseessa on edellisvuosilta kertynyttä ylijäämää 152 miljoonaa euroa. Kuva: Katja Luoma
Lahden tulos on romahtamassa tänä vuonna peräti 38 miljoonaa euroa miinukselle, kertoo kaupungin talouden tammi-kesäkuun seurantaraportti.
Näkymät ovat heikentyneet kuukauden aikana selvästi, sillä toukokuun tilanteen pohjalta alijäämäksi ennustettiin 25 miljoonaa euroa.
Ennakoidut alijäämät johtuvat pääosin Päijät-Hämeen hyvinvointiyhtymän odotettua suuremmasta menojen kasvusta. Lahti arvioi, että yhtymältä tuleva lasku paisuu 28,5 miljoonaa euroa budjetoitua suuremmaksi.
Yhtymän lisälasku olisi 3,5 miljoonaa euroa suurempi kuin toukokuun lukujen pohjalta ennakoitiin.
Verotilitystä siirtyy
Vielä enemmän Lahden tulosennustetta ovat heikentäneet verohallinnon tulorekisteriongelmat, jotka siirtävät kunnallisveron tilityksiä myöhemmäksi. Kuntaliitto arvioi, että kuntien verotulokertymä alenee koko maassa noin 400 miljoonaa euroa aiemmin ennustetusta.
Ensimmäistä vuotta käytössä oleva tulorekisteri ei ole toiminut kunnolla ja tilityksiä on jäänyt uupumaan. Lahden kaupungin tuloihin ongelmat ovat tuomassa tänä vuonna 10 miljoonan euron suuruisen loven. Summa voi tosin muuttua paljonkin loppuvuoden aikana.
Kuluvalta vuodelta tilittämättä jäävä summa siirtyisi ensi vuoden verotulokertymään.
"Sukellus dramaattinen"
Lahden vuosikate jäisi ennusteen mukaan vajaaseen 8 miljoonaan euroon. Kun siitä vähennetään käyttöomaisuuteen tehtävät 46 miljoonan euron poistot, alijäämää syntyy 38 miljoonaa euroa.
Viime vuonna kaupunki ylsi niukasti positiiviseen tulokseen, vaikka yhtymän menot ylittyivät 15 miljoonaa euroa.
– Lahdella on ollut ihan hyviä vuosia. Sen takia tämän vuoden sukellus on todella dramaattinen, kaupunginhallituksen puheenjohtaja Sirkku Hildén (sd.) toteaa.
Tällaisista luvuista ei puhuttu ollenkaan. Lahden hallituksen pj. Sirkku Hildén (sd.)
Hänen mukaansa tilanteen vakavuus ei ollut ennakoitavissa, vaikka yhtymän talousarviossa tiedettiin olevan ylityspaineita.
– Yhtymä toi esille, että budjetti on tiukka, mutta tällaisista luvuista ei puhuttu ollenkaan.
Yhtymä hakee yt-menettelyllä yhteensä 30 miljoonan euron sopeutusta vuosina 2020–2021.
– Tuemme uutta toimitusjohtajaa ja toivomme, että yt:t saadaan hyvässä järjestyksessä käytyä ja toimenpiteitä mahdollisimman pian.
Yksi vuosituhannen heikoimmista
Tässä vaiheessa on selvää, että Lahden tuloksesta on tulossa yksi vuosituhannen heikoimmista. Edellisen kerran kaupungin talous sakkasi yhtä pahasti vuonna 2013, jolloin tulos painui 30 miljoonaa euroa miinukselle. Vuosikate jäi tuolloin noin 7 miljoonaan euroon.
Vuonna 2005 alijäämää kertyi lähes 21 miljoona euroa. Vuosikate kattoi vain kuusi prosenttia poistoista.
Vuonna 2000 vuosikatekin painui miinukselle eli kaupunki joutui ottamaan niin sanottua syömävelkaa.
Viime vuoden jälkeen kaupungin taseessa on edellisvuosilta kertynyttä ylijäämää 152 miljoonaa euroa.
Lue myös: Mistä Lahden seudun pankista saa halvinta lainaa? Korot ovat nyt ennätysalhaalla
Kuntaliitto alensi kunnallisveron kertymäennustetta 400 miljoonalla eurolla
"Ei tämä kerta kaikkiaan voi mennä näin" – aiempaakin hurjempi talousennuste kismittää yhtymän hallituksen puheenjohtajaa
Lahden kaupunki Tulorekisteri Liiketulos Liiketappio
Lahden seutukunta Päijät-Hämeen maakunta Verotus Tulostiedot Yt-neuvottelut Talousennuste Poisto (Kirjanpito) Kuntauudistus Negatiiviset talousuutiset Budjetit Lahti
Näppis: VR on laskenut lippujen hintoja, mutta parkkimaksut ovat kohtuuttomat